b'\n_START_ARTICLE_\nJackie Robinson\n_START_PARAGRAPH_\nJack Roosevelt \xe2\x80\x9dJackie\xe2\x80\x9d Robinson (31. tammikuuta 1919 \xe2\x80\x93 24. lokakuuta 1972) oli yhdysvaltalainen baseballpelaaja. H\xc3\xa4nest\xc3\xa4 tuli ensimm\xc3\xa4inen modernin aikakauden afroamerikkalainen Major League -pelaaja vuonna 1947, jolloin h\xc3\xa4n aloitti uransa Brooklyn Dodgersissa (veljekset Moses Fleetwood Walker ja Wadley Walker pelasivat liigassa 1880-luvulla). H\xc3\xa4n oli mukana voittamassa joukkueen ensimm\xc3\xa4ist\xc3\xa4 World Series -mestaruutta vuonna 1955, ja vaikutti samassa joukkueessa aina vet\xc3\xa4ytymiseens\xc3\xa4 vuonna 1956._NEWLINE_Toisena pes\xc3\xa4miehen\xc3\xa4 maineeseen noussut Robinson oli kuusinkertainen All-Star-pelaaja. H\xc3\xa4n oli my\xc3\xb6s National Leaguen Rookie of the Year (1947) ja Most Valuable Player (1949). _NEWLINE_Robinson oli toisen maailmansodan veteraani. H\xc3\xa4n esitti vuonna 1950 itse\xc3\xa4\xc3\xa4n el\xc3\xa4m\xc3\xa4kertaelokuvassa The Jackie Robinson Story. H\xc3\xa4n voitti paikan Baseball Hall of Famessa, ja h\xc3\xa4n on saanut Kongressin kultamitalin ja Presidentin vapaudenmitalin._NEWLINE_Robinson kuoli diabeteksen ja syd\xc3\xa4nvaivojen seurauksena ollessaan vasta viidenkymmenenkolmen. MLB j\xc3\xa4\xc3\xa4dytti h\xc3\xa4nen numeronsa (42) h\xc3\xa4nen debyyttins\xc3\xa4 50-vuotisp\xc3\xa4iv\xc3\xa4n\xc3\xa4 15. huhtikuuta 1997. Vuodesta 2004 alkaen MLB on juhlistanut p\xc3\xa4iv\xc3\xa4m\xc3\xa4\xc3\xa4r\xc3\xa4\xc3\xa4 15. huhtikuuta nime\xc3\xa4m\xc3\xa4ll\xc3\xa4 sen Jackie Robinson -p\xc3\xa4iv\xc3\xa4ksi. Vuodesta 2007 alkaen kaikkien joukkueiden kaikki pelaajat k\xc3\xa4ytt\xc3\xa4v\xc3\xa4t tuona p\xc3\xa4iv\xc3\xa4n\xc3\xa4 numeroa 42, joka muina p\xc3\xa4ivin\xc3\xa4 on j\xc3\xa4\xc3\xa4dytetty koko liigassa.'